Presidential Medal of Freedom

**Presidential Medal of Freedom** () on Yhdysvaltain korkein siviilikunniamerkki yhdessä Yhdysvaltain kongressin myöntämän Congressional Gold Medalin kanssa. Vapaudenmitalia myöntää Yhdysvaltain presidentti antamallaan määräyksellä joko oman harkintansa mukaan tai muilta saamiensa ehdotuksien perusteella.

## Historia
Presidentti Harry S. Truman perusti Presidential Medal of Freedomin vuonna 1945 kunnianosoituksena toisessa maailmansodassa palvelleille. John F. Kennedy otti mitalin uudelleen käytäntöön vuonna 1963 ja laajensi sen kohdetta.

Ensimmäinen kunniamerkin saaja oli Anna Rosenberg, joka toimi Yhdysvaltain erityislähettiläänä toisen maailmansodan loppuvaiheissa. Kunniamerkki hänelle myönnettiin 29. lokakuuta 1945.

Kunnianosoituksen jakoajankohdaksi on vakiintunut Yhdysvaltain itsenäisyyspäivä, mutta presidentti voi valita myös muun ajankohdan. Vapaudenmitalia ei ole pakko myöntää joka vuosi ja näin on käynnyt muun muassa vuosina 2001 ja 2010. Mitali voidaan myöntää yhdelle henkilölle useammin kuin kerran (John Kenneth Galbraith ja Colin Powell) sekä kuoleman jälkeen (John F. Kennedy, Roberto Clemente tai Charlie Kirk).

Vuoteen 2025 mennessä vapaudenmitalia on myönnetty yli 670 kertaa.

## Myöntämisperusteet ja tunnukset
Medal of Freedomin voi saada erityisen ansiokkaasta panoksesta Yhdysvaltain turvallisuuteen tai kansallisiin kiinnostuksenkohteisiin, maailmanrauhaan, kulttuuriin tai merkittävissä ponnisteluissa julkisella tai yksityisellä sektorilla. Saajan ei tarvitse olla Yhdysvaltain kansalainen. Vaikka kyseessä onkin virallisesti siviileille tarkoitettu kunnianosoitus, sitä voidaan myöntää myös sotilaille ja kunniamerkkejä voidaan kantaa sotilasunivormussa. 

Kunniamerkki on muodoltaan kultainen tähti, jonka sakarat ovat valkoista emalia, ja jonka taustalla on punaisesta emalista oleva viisikulmio. Tähden keskustassa on kolmetoista kultaista tähteä sinisellä emalitaustalla. Tähdet on otettu Yhdysvaltain vaakunasta. Taustalla olevan viisikulmion jokaisen sivun päällä seisoo valkopäämerikotka levitetyin siivin siten, että siipien kärjet osuvat tähden sakaroiden kärkiin.

Isomman kaulan ympärille laitettavan tai olkanauhana pidettävän mitalin lisäksi Medal of Freedom on myös pienempänä rintaan kiinnitettävänä kunniamerkkinä. Presidentin vapaudenmitali on ainoa yhdysvaltalainen kunnianosoitus, jossa käytetään olkanauhaa.

Kunniamerkkiä jaetaan kahdessa luokassa ja sen nauha on tummansininen valkoisilla reunoilla:

*  Presidential Medal of Freedom with Distinction 
*  Presidential Medal of Freedom

Korkea-arvoisempaa with Distinction -kunniamerkkiä jaetaan ani harvoin ja vain noin 5 % kaikista kunniamerkin saaneista saa sen korkea-arvoisemmassa luokassa. Presidential Medal of Freedom with Distinction -kunniamerkin ovat saaneet mm. paavi Johannes Paavali II, Arthur Rubinstein ja Robert A. Lovett sekä presidentit Ronald Reagan ja Joe Biden. Myös koko Apollo 11:n miehistölle myönnettiin korkea-arvoisempi kunniamerkki.

Kunniamerkin poistamisprosessista ei ole päätöstä. Asia nousi esille muun muassa, kun Bill Cosbylle myönnetty tunnustus haluttiin poistaa.

## Galleria

Tiedosto:Richard Nixon and Duke Ellington 1969.jpg|Presidentti Richard Nixon myöntämässä palkintoa Duke Ellingtonille vuonna 1969.
Tiedosto:President Ronald Reagan presents Mother Teresa with the Medal of Freedom at a White House Ceremony in the Rose Garden.jpg|Ronald Reagan luovuttamassa Medal of Freedomia Äiti Teresalle vuonna 1985.
Tiedosto:Margaret Thatcher awarded Presidential Medal of Freedom.jpg|Britannian entinen pääministeri Margaret Thatcher sai mitalin George H. W. Bushilta vuonna 1991 harvinaisessa rusettimuodossa.
Tiedosto:Joe Biden Receives Presidential Medal of Freedom.jpg|Silloinen varapresidentti Joe Biden vastaanottamassa mitalia tunnustuksen kera (*with Distinction*) presidentti Barack Obamalta.
Tiedosto:President Trump Presents the Presidential Medal of Freedom (50803824461).jpg|Donald Trump myöntämässä mitalia Devin Nunesille vuonna 2021.
Tiedosto:President Joe Biden presents the Medal of Freedom to Nancy Pelosi.jpg|Presidentti Joe Biden myöntämässä mitalia entiselle edustajainhuoneen puhemiehelle, Nancy Pelosille vuonna 2024.
Tiedosto:Presidential Medal of Freedom with Distinction white tie.jpg|Presidential Medal of Freedom with Distinction frakin kanssa puettuna.


## Lähteet